Moot-moord: Borgtogaansoek hervatStpehanus Jakobus Visser Stefan Visser (29), wat verdink word van die moord op sy skoonma, Elsabe van Niekerk (55), se borgtogaansoek word Donderdag in die Pretoria-landdroshof hervat. Met Visser se vorige verskyning op 17 Mei het hy in sy beëdigde verklaring aangevoer hy kan nie alles onthou wat op die dag van haar moord in Pretoria se Moot-gebied plaasgevind het nie. Lees meer hier. Sy aansoek om borgtog word as ŉ skedule 6-misdryf aangehoor, wat beteken hy moet kan bewys dit is in belang van geregtigheid om op borgtog vrygelaat te word en dat hy buitengewone omstandighede hiervoor kan bewys. Visser het op 14 April vir die eerste keer in die hof verskyn nadat hy Maandag 11 April in hegtenis geneem is, ure ná die moord op Van Niekerk in Pretoria se Moot-gebied. Visser en Van Niekerk se dogter, Leandri Visser, was in die proses om te skei toe die moord plaasgevind het. Hulle het twee kinders. Van Niekerk het as pastoor gewerk by die Herlewingslig-sentrum in Zandfontein en was ook ’n omroeper op Rainbow Gospel Radio. Sy laat haar man, Dirk, twee kinders, Leandri (29) en Benjy (20), en twee kleinkinders, Juan (5) en Micayla (3), agter. Lees alle vorige berigte oor Stefan Visser op Maroela Media.